Source: https://www.tyoelakelakipalvelu.fi/telp-publishing/vepa/document.faces?document_id=304812
Timestamp: 2020-04-08 18:24:59+00:00

Document:
Työkyvyttömyyseläkkeen jatkaminen | Työeläkelakipalvelu
Työkyvyttömyyseläkkeen jatkaminen
TyEL 48 § 1 mom. Työkyvyttömyyseläkkeen määrän muuttaminen
YEL 45 § 1 mom. Työkyvyttömyyseläkkeen määrän muuttaminen
MEL 48 § 1 mom. Työkyvyttömyyseläkkeen määrän muuttaminen
VaEL 46 § 1 mom. Työkyvyttömyyseläkkeen määrän muuttaminen
KuEL 28 § 1 mom. Työkyvyn muutoksen vaikutus
TyEL 30 § 2 mom. Työkyvyttömyyseläkkeensaajan kuntoutuskorotus
YEL 27 § 2 mom. Työkyvyttömyyseläkkeensaajan kuntoutuskorotus
MYEL 45 § 1 mom. Kuntoutusta koskevat muut säännökset ja kuntoutuksen ajalta maksettavat etuudet
MEL 30 § 2 mom. Työkyvyttömyyseläkkeensaajan kuntoutuskorotus
VaEL 29 § 2 mom. Työkyvyttömyyseläkkeeensaajan kuntoutuskorotus
KuEL 29 § 2 mom. Työkyvyttömyyseläkkeen lakkauttaminen
TyEL 49 § 2 mom. Työkyvyttömyyseläkkeen lakkauttaminen
YEL 46 § 2 mom. Työkyvyttömyyseläkkeen lakkauttaminen
MYEL 59 § 2 mom. Työkyvyttömyyseläkkeen lakkauttaminen
MEL 49 § 2 mom. Työkyvyttömyyseläkkeen lakkauttaminen
VaEL 47 § 2 mom. Työkyvyttömyyseläkkeen lakkauttaminen
Selvitys työkyvystä kuntoutustuen jatkoa varten (ETK/Kela 7008)
Ohjeeseen on päivitetty 1.1.2015 voimaan tullut lakimuutos eläkelaitoksen velvollisuudesta tutkia oikeus ammatilliseen kuntoutukseen työkyvyttömyyseläkehakemusta käsiteltäessä.
Kuntoutustuen jatkaminen kuntoutustukena
Kuntoutustuki on tarkoitettu myönnettäväksi silloin, kun
eläkkeenhakijan kohdalla ryhdytään aktiivisiin kuntoutustoimenpiteisiin tai
eläkkeenhakijan vamman, vian tai sairauden voidaan odottaa paranevan asianmukaisella hoidolla (hallituksen esitys 118/1995).
Kuntoutustukea voidaan tarvittaessa jatkaa, jos kuntoutustoimenpiteet tai hoito vievät arvioitua pidemmän ajan.
Eläkkeensaajaa tulisi ohjeistaa hakemaan kuntoutustuen jatkoa ajoissa, jos kuntoutustuen jatkohakemus on todennäköinen. Eläkelaitokselle tulee jatkohakemuksen liitteenä lähettää
B-lääkärinlausunto ja
pyydettäessä lomake ETK 7008 ”Selvitys työkyvystä kuntoutustuen jatkoa varten”.
Pääsääntöisesti eläkelaitoksen tulisi jatkohakemuksen yhteydessä vaatia eläkkeenhakijalta lomakkeen ”Selvitys työkyvystä kuntoutustuen jatkoa varten ETK 7008” täyttämistä saadakseen eläkkeenhakijan ajankohtaisesta tilanteesta sellaista tietoa, mitä lääkärinlausunnossa ei ole.
Mitä pidempi aika kuntoutustuen päättymisestä jatkohakemuksen tekemiseen mennessä on kulunut, sitä tärkeämpää olisi saada hakijalta ETK 7008 –lomake lääkärinlausunnon lisäksi.
Kuntoutustuen jatkaminen 2 vuoden jälkeen
Kuntoutustuen jatkumiselle ei laissa ole säädetty määräaikaa.
Kuntoutustuen tarkoitus huomioon ottaen tulisi perättäisten kuntoutustukien määrää rajoittaa ja pyrkiä tekemään lopullinen ratkaisu kohtuullisessa ajassa.
Soveltamiskäytännössä kuntoutustukea jatketaan noin 2 vuoden jälkeen vain perustellusta syystä. Perusteltu syy voi olla esimerkiksi se, että
sairauden hoito on kesken
lääkinnällinen kuntoutus on kesken
ammatillinen kuntoutus on kesken
hoito- tai kuntoutussuunnitelmassa olevan muun suunnitelman toteutus on kesken.
Eläkkeenhakijan iällä voi olla merkitystä kun arvioidaan, jatketaanko eläkettä 2 vuoden jälkeen kuntoutustukena vai myönnetäänkö työkyvyttömyyseläke toistaiseksi.
Nuorilla eläkkeenhakijoilla kuntoutus- ja työllistymismahdollisuudet ovat usein paremmat kuin iäkkäämmillä eläkkeenhakijoilla. Myös lääkinnällinen hoito ja kuntoutus todennäköisesti tuottavat paremmin tulosta nuorilla eläkkeenhakijoilla.
Kuntoutustuen jatkaminen useiden vuosien ajan
Useita vuosia jatkuva kuntoutustuki on perusteltu vain silloin, kun
se liittyy ammatilliseen kuntoutukseen, esimerkiksi pitkään koulutukseen
sairauden jatkuvuuden todennäköisyyttä on vaikea ennakoida, esimerkiksi mielenterveyspotilaiden tilanteessa tai
hoidolliset näkökulmat puoltavat kuntoutustuen jatkamista.
Joissain tapauksissa sairauden hoito voi jatkua pitkään ja tämä edellyttää pidempiaikaista kuntoutustukea.
Esimerkiksi syöpäsairaan eläkkeenhakijan hoidolliset näkökulmat voivat puoltaa kuntoutustuen jatkamista, lyhyinäkin jaksoina.
Kuntoutustukea ei jatketa 2 vuoden jälkeen
Kuntoutustukea ei jatketa 2 vuoden jälkeen, jos
eläkkeenhakijan työkyky on palautunut
eläkkeenhakija on kieltäytynyt hoidosta, jolla esimerkiksi käypä hoito –suositusten mukaan sairaus olisi todennäköisesti parannettavissa tai
eläkkeenhakija on kieltäytynyt hoidosta, joka ei sisällä riskejä.
Kuntoutustuen jatkaminen työkyvyttömyyseläkkeenä toistaiseksi
Eläkkeenhakijalle tulisi myöntää työkyvyttömyyseläke toistaiseksi, jos työkyvyttömyys edelleen jatkuu eikä kuntoutustuen jatkamiselle enää ole perusteltuja syitä, kuten hoidon tai kuntoutuksen keskeneräisyys.
Kun kuntoutustuen jatkohakemus tulee ratkaistavaksi sen jälkeen, kun kuntoutustuki on jatkunut 2 vuotta, työkyvyttömyyseläke tulisi myöntää toistaiseksi, jos työkyvyttömyys jatkuu, ellei
sairauden, vian tai vamman laatu huomioon ottaen ole todennäköistä, että eläkkeenhakijan toimintakykyä voidaan suunnitellulla hoidolla tai lääkinnällisellä kuntoutuksella merkittävästi parantaa
eläkkeenhakijan nykyistä työtä voida muokata
eläkkeenhakijan työn vaihtoa voida tukea terveydentilalle sopivampaan työhön tai
kuntoutustukijakson aikana saadun tiedon perusteella ole todennäköistä, että eläkkeenhakijan työ- ja ansiokyky parantuvat siten, että hän voi palata takaisin työelämään.
Kuntoutustuki muutetaan toistaiseksi myönnettäväksi työkyvyttömyyseläkkeeksi, jos
kuntoutus epäonnistuu
hoito ei tuota odotettua tulosta
työkyvyn parantuminen ei näytä todennäköiseltä
työkyvyttömyys muuttuu pysyväksi kuntoutustuen aikana.
Eläkkeenhakijan sairauden laatu tulisi ottaa huomioon, kun harkitaan pysyvän työkyvyttömyyseläkkeen myöntämistä kuntoutustuen sijasta.
Kuntoutustuen päättymisaika, kun on sattunut liikennevahinko tai työtapaturma
Kuntoutustuen päättymisaika on syytä määrätä samaksi kuin liikenne- ja tapaturmavakuutusyhtiön antamassa korvauspäätöksessä, jos työkyvyttömyys on aiheutunut liikennevahingosta tai työtapaturmasta. Tällöin liikenne- ja tapaturmavakuutusyhtiö hoitaa mahdollisen kuntoutusasian.
Kuntoutustuen jatkaminen osatyökyvyttömyyseläkkeenä tai osakuntoutustukena
Täyden kuntoutustuen jatkona voidaan myöntää osatyökyvyttömyyseläke toistaiseksi, jos eläkkeenhakijan työkyky on parantunut merkittävästi aikaisemmasta, mutta työkyvyn ei arvioida enää palautuvan kokonaan edes kuntoutustoimenpiteiden avulla.
Täyden kuntoutustuen jatkona voidaan myöntää osakuntoutustuki, jos eläkkeenhakijan
työkyky on parantunut merkittävästi
työkyvyn arvioidaan palautuvan kokonaan ja
työkyvyn muutoksen arvioidaan kestävän vähintään vuoden ajan.
Tarkoituksena on, että kuntoutustukea ei myönnettäisi lyhyiksi ajoiksi osakuntoutustukena tai täytenä kuntoutustukena ansiotason muutosten mukaan. Jos kuitenkin eläkkeensaaja on täyden kuntoutustuen päättyessä vielä osittain työkyvytön ja työkyvyn arvioidaan palautuvan kokonaan alle vuodessa, voidaan eläkkeenhakijalle myöntää osakuntoutustuki myös alle vuoden ajaksi.
Täysi kuntoutustuki muutetaan tällöin osatyökyvyttömyyseläkkeeksi tai osakuntoutustueksi työkyvyn muutosta seuraavan kuukauden alusta lukien.
Kun täyden kuntoutustuen jatkoksi myönnetään osakuntoutustuki henkilölle, jolla on oikeus saada työ- ja ansiokyvyn parantamiseksi työeläkelakien mukaista ammatillista kuntoutusta, osakuntoutustuki voidaan maksaa täytenä kuntoutustukena ammatillisen kuntoutuksen ajalta.
Kun täysi työkyvyttömyyseläke tai kuntoutustuki päättyy, eläkettä voidaan työhönpaluun tukemiseksi jatkaa osatyökyvyttömyyseläkkeen suuruisena kuntoutustukena vuotta lyhyemmältäkin ajalta. Työkyvyn alenemaa ei tällöin vaadita.
Osakuntoutustuen jatkaminen täytenä työkyvyttömyyseläkkeenä tai kuntoutustukena
Täysi työkyvyttömyyseläke myönnetään osakuntoutustuen jälkeen silloin, kun
eläkkeensaajan työkyky on entisestään heikentynyt ja
työkyvyn muutoksen arvioidaan olevan pysyvää.
Tällöin osakuntoutustukea saanut eläkkeenhakija on yleensä lopettanut työnteon.
Täysi kuntoutustuki myönnetään osakuntoutustuen jatkoksi, jos
eläkkeensaajan työkyky on heikentynyt täyteen työkyvyttömyyseläkkeeseen oikeuttavassa määrin määräaikaisesti ja
muutoksen arvioidaan kestävän vähintään vuoden ajan.
Täysi työkyvyttömyyseläke tai kuntoutustuki alkaa sairauspäivärahan ensisijaisuusajan päättymistä seuraavan kuukauden alusta tai työkyvyttömyyden alkamista seuraavan kuukauden alusta. Osakuntoutustukea maksetaan täyden työkyvyttömyyseläkkeen tai täyden kuntoutustuen alkamiseen saakka.
Velvollisuus selvittää oikeus ammatilliseen kuntoutukseen
Eläkelaitoksen tulee selvittää henkilön oikeus ammatilliseen kuntoutukseen kuntoutustuen jatkohakemusta käsiteltäessä. Kuntoutustuen jatkoa varten toimitettu B-lääkärinlausunto tulkitaan työkyvyttömyyseläkehakemukseksi.
Eläkelaitos antaa ennakkopäätöksen oikeudesta ammatilliseen kuntoutukseen, jos ammatillisen kuntoutuksen edellytykset täyttyvät.
Eläkelaitoksen tulee lisäksi varmistaa, että henkilön mahdollisuudet muun lainsäädännön mukaiseen kuntoutukseen on selvitetty.

References: § 1
 § 1
 § 1
 § 1
 § 1
 § 2
 § 2
 § 1
 § 2
 § 2
 § 2
 § 2
 § 2
 § 2
 § 2
 § 2